Sinisten puheenjohtajan Sampo Terhon mukaan hän ei aikaisemmin ole arvostellut entistä puoluettaan samalla tavalla julkisuudessa.

Sinisen tulevaisuuden puheenjohtaja Sampo Terho valmistautumassa puolueen tammikokoukseen avauspuheenvuoroon eduskunnan Pikkuparlamentissa maanantaina 7.1.2019. MIKA KOSKINEN

Eduskuntavaalit lähestyvät ja sitä myöten kovenee myös politiikan retoriikka.

Sinisen tulevaisuuden puheenjohtaja Sampo Terho arvosteli maanantaina kovin sanoin perussuomalaisia, josta siniset erkaantuivat Jyväskylän puoluekokouksen jälkeen kesällä 2017, kun Jussi Halla-aho oli valittu PS:n puheenjohtajaksi.

– Näimme että, unohdetun kansan ja pienen ihmisen sijaan perussuomalaisista oli tulossa yhden asian oppositioliike. Sen politiikka on valittamista, ei vaikuttamista, Terho sanoi sinisten tammikokouksen avauspuheenvuorossaan Helsingissä maanantaina.

– Perussuomalaisista oli tulossa maahanmuuttokriittisyyden sijaan maahanmuuttovastainen puolue, suora kopio länsimaiden venäjämyönteisistä äärioikeistopuolueista, hän jatkoi.

Terhon mukaan oli selvää, että lähtijät eivät halunneet olla sellaisessa mukana.

– Meitä ei vaan innostanut elämäntehtävänä ikuinen oppositio ja sieltä yhden asian huutaminen.

– Olimme nähneet, että hallituksen ohjelma puree ja Suomen talous talous saadaan viimein kääntymään niillä toimenpiteillä, joita olimme yhdessä hallitusneuvotteluissa kumppaneiden kanssa sopineet. Tiesimme, että raskas laiva kääntyy hitaasti, mutta käännös oli alkanut.

”Soinin ja Vennamon linjan jatkaja”

Terho perusteli kovaa kritiikkiään perussuomalaisia kohtaan äänestäjän kuluttajansuojalla.

– On hyvä kertoa, mitä ne erot ovat. Kaikki se, mitä pelkäsimme silloin, kun siitä vanhasta viiteryhmästä erkanimme, on toteutunut.

– Me olemme se Soinin ja Vennamon linjan jatkaja. Sininen liike on 2000-luvun muoto siitä aatteesta, jonka jo Vennamo aikanaan rakensi ihmisen ja tavallisen kansalaisen etujen ja suojelemisen ympärille.

Myöhemmin järjestetyssä mediainfossa Sampo Terho sanoi, ettei hän ole aikaisemmin arvostellut tällä tapaa entistä puoluettaan.

7.1.2019 kello 14.05. Lisätty Terhon kommentit äänstäjän kuluttajansuojasta.